|  |  |
| --- | --- |
|      | **Tórshavn 14. mai 2018**Journalnr.: 17/00106-16 |

 Notat om efterfølgende ændringer i udkast til regnskabsbekendtgørelse

I dette notat redegøres der for de efterfølgende ændringer, som er foretaget i udkastet til regnskabsbekendtgørelse, som blev sendt i høring den 19. juni 2017.

# Udkast til regnskabsbekendtgørelse

Udkastet til regnskabsbekendtgørelse tager udgangspunkt i Finanstilsynets bekendtgørelse nr. 937 af 27/07/2015 om finansielle rapporter for forsikringsselskaber og tværgående pensionskasser, som ændret ved bekendtgørelse nr. 688 af 01/06/2016.

Udkastet blev sendt i høring den 19. juni 2017, med høringsfrist den 11. september 2017.

# Efterfølgende ændringer i udkastet til anmeldelsesbekendtgørelse

Forsikringstilsynet har modtaget skriftlige høringssvar til udkastet fra høringsparterne. Ligeledes har tilsynet noteret de mundlige kommentarer til udkastet, som blev fremsat på orienteringsmødet på Hotel Hafnia den 21. september 2017.

Forsikringstilsynet har sammen med EY gennemgået de modtagne bemærkninger, og har på baggrund heraf foretaget følgende ændringer i udkastet:

1. § 18, stk. 2. Nummeret på posten *Livsforsikringshensættelser* erkorrigeret fra 10 til 12, således at posten stemmer overens med nummereringen i balanceskemaet, jf. bilag 2.
2. § 111. Henvisningen i bestemmelsen til § 100, stk. 5 er ændret til at omfatte både § 100, stk. 4 og 5.
3. § 130 a, stk. 1. I anden linje er der foretaget en sproglig rettelse, hvor ordet *en* er slettet.
4. § 147. Bekendtgørelsen ikrafttræden i stk. 1 er udsat fra den 31. december 2017 til den 31. december 2018. Bekendtgørelsen finder først anvendelse på års- og delårsrapporter vedrørende regnskabsår, der begynder 1. januar 2019. Som følge heraf er stk. 2 og 3 konsekvensrettet.
5. Bilag 1, nr. 42. Det er præciseret, at det ikke er obligatorisk at opgøre de garanterede ydelser under hensyn til forsikringstagerens eller kontraktpartens udnyttelse af optioner som tilbagekøb eller præmieophør. Bestemmelsen har fået følgende ordlyd:

*”42. Tryggjaðar veitingar / Garanterede ydelser:*

Nutidsværdien af de ydelser, der er garanteret en forsikringstager eller en part i en investeringskontrakt samt nutidsværdien af de forventede fremtidige udgifter til administration af kontrakten med fradrag af nutidsværdien af de aftalte fremtidige præmier.”

1. Bilag 13. Overskriften til bilaget er korrigeret, således at den stemmer overens med oversigten over bilagene. Den korrekte overskrift er: *Skema til følsomhedsoplysninger, jf. § 126.*

Risikonøgletallene i skemaet for henholdsvis rentestigning i linje 1 og rentefald i linje 2 er korrigeret fra 0,7 pct. point til 0,7-1,0 pct. Ligeledes er valutarisikoen i linje 5 korrigeret fra VaR 99,5 til VaR 99 pct.

# Forsikringstilsynets bemærkninger til høringssvarene

De modtagne høringssvar indeholder flere kommentarer og spørgsmål, som ikke har givet anledning til ændring af udkastet til bekendtgørelse. Forsikringstilsynet har dog bemærkninger til følgende udvalgte kommentarer og spørgsmål:

* 1. *Til § 11 – Idet der henvises til begrebet ”overskudskapital”, skal vi spørge om, det skal forstås på samme vis som ”overført resultat”? Til sammenligning ses dette begreb ikke anvendt i danske forsikringsregnskaber for 2016. Der er talen om et såkaldt Solvens II begreb, som ikke findes i den nye solvensbekendtgøre, som bliver sat i kraft på Færøerne. Under hensyn til ovenfornævnte, vil vi foreslå, at slette begrebet i denne bekendtgørelse og ”bekendtgørelse om opgørelse af basiskapital for forsikringsselskaber og forsikringsholdingvirksomheder”.*Overskudskapital er ikke det samme som ”Overført resultat”. Overskudskapital er defineret i basiskapitalbekendtgørelsen § 2, nr. 4: ”Ved overskudskapital forstås den del af den akkumulerede fortjeneste, som ikke er afsat til udlodning til forsikringstagerne og de begunstigede, og dermed ikke anses for at være en forsikringsforpligtelse”. Særlige bonushensættelser (type B) anses som overskudskapital, jf. § 6, stk. 3 i basiskapital-bekendtgørelsen. En række danske livsforsikringsselskaber og pensionskasser har særlige bonushensættelser (type B) og anfører disse under ”Overskudkapital”, jf. årsrapporterne for 2016 og 2017. Overskudskapital ligger således mellem egenkapitalen og de forsikringsmæssige hensættelser. Af hensyn til at have et fælles grundlag for fremtidige fortolkninger og udvikling i regnskabspraksis fastholdes regnskabsposten.
	2. *Til § 21 a – Idet der henvises til det nye begreb ”risikomargen”, vil vi foreslå at der bliver udarbejdet en vejledning til, hvordan denne skal værdiansættes (anerkendt opgørelsesmetode).*På linje med den internationale udvikling, har Forsikringstilsynet fundet det mest hensigtsmæssigt med en principbaseret definition af ”Risikomargen”, jf. bekendtgørelsens bilag 1, nr. 57. Uden at der er tale om en vejledning, kan tilsynet oplyse, at tilsynet er af den opfattelse, at de metoder til beregning af risikomargen, som kan anvendes efter Solvens II, falder inden for definitionen i bekendtgørelsens bilag 1, nr. 57.
	3. *Til den tidligere § 30 - Bestemmelsen (om bonus) bliver streget, men der er ingen bemærkning om, hvordan udbetalt bonus så skal grupperes. Nogle selskaber udbetaler meget store beløb som bonus, derfor er en bemærkning om, hvordan bonus skal klassificeres i h.t. den nye bekendtgørelse, på sin plads.*Den tidligere § 30 omhandlede visning af ”årets tilskrevne bonus” i resultatopgørelsen for livsforsikringsselskaber og pensionskasser. Årets tilskrevne bonus skulle vises i en særskilt resultatpost (den tidligere underpost 7.1). Årets tilskrevne bonus skulle derfor trækkes ud af ”Ændring i livsforsikringshensættelser” (tidligere underpost 6.1, nu underpost 5.1). Fremover skal årets tilskrevne bonus ikke trækkes ud af ”Ændring i livsforsikringshensættelser”. Årets udbetalte bonus skal som hidtil indgå i underposten ”Udbetalte ydelser” (tidligere 5.1 nu 4.1). Hvis der er tale om kontant udbetalt bonus skal de fortsat vises i noten vedr. ”Udbetalte ydelser”, jf. § 28, stk. 1, nr. 7, som fortsat er gældende.
	4. *Til § 35, stk. 4 og § 37, stk. 4 – Vi vil spørge, hvordan man finder frem til den del af risikomargen, som viser hensættelser til henholdsvis præmier (præmiehensættelser) og erstatninger (erstatningshensættelser).*Det kan der ikke siges noget entydig om, idet det er afhængigt af, hvilken konkret metode, der anvendes inden for den principbaserede definition i bekendtgørelsens bilag 1, nr. 57. Uden at der er tale om en vejledning, kan Forsikringstilsynet oplyse, at tilsynet er af den opfattelse, at de metoder til beregning af risikomargen, som kan anvendes efter Solvens II, falder inden for definitionen i bekendtgørelsens bilag 1, nr. 57.
	5. *Til § 65 b – Her er der kommet en ny bestemmelse om hensættelse til levetid, som skal reguleres i forhold til færøsk levealder. Har eller vil Forsikringstilsynet at udarbejde beregninger eller vejledninger til denne bestemmelse?*Forsikringstilsynet har udsendt notat af 19. oktober 2016 om levetidsbenchmarks til brug for opgørelser af hensættelser for 2016 og 2017 og notat af 9. november 2017 om levetidsbenchmarks til brug for opgørelser af hensættelser for 2018.
	6. *Til § 65 b - Bestemmelsen læses som om at der skal anvendes det danske Finanstilsyns seneste offentliggjorte benchmark for levetidsforudsætninger justeret for niveauforskellen mellem befolkningsdødelighederne på Færøerne og Danmark. Under den analyse af dødeligheden, tilsynet gennemførte i samarbejde med de ansvarshavende aktuarer, blev konklusionen, at der ultimo et givent år skulle anvendes det benchmark, der er offentliggjort i efteråret det foregående år – altså 1 år gammelt benchmark. Dette blev besluttet af praktiske årsager. Tilsynet bedes bekræfte, at dette er stadig gældende*.
	Forsikringstilsynet kan bekræfte dette. Tilsynets notat af 9. november 2017 om levetidsbenchmarks til brug for opgørelser af hensættelser for 2018 er således baseret på statistikker offentliggjort frem til og med efteråret 2017 og baserer sig på oplysninger om levetider frem til og med 2016*.*
	7. *Til § 147 - Der henvises til, at den nye bekendtgørelse stiller krav om tillæg til risikomargen. Dette har ikke være gjort i 2017 og ældre regnskaber, idet der ikke har været krav herom. Denne ændring vil muligvis medføre, at det bliver nødvendigt med ændringer i 5-års oversigten, som så videre kan medføre, at de enkelte selskaber vil få svært ved at efterleve dette. Muligvis kan det blive nødvendigt at overveje, at bibeholde undtagelsen i § 147, stk. 2 i den gældende bekendtgørelse*.
	Forsikringstilsynet finder det ikke nødvendigt med en særskilt overgangsbestemmelse. For det første, har reglerne været kendt siden disse blev sendt i høring den 19. juni 2017 således at selskaberne har haft mulighed for at tilpasse sig disse, inden de træder i 1. januar 2019. For det andet følger det af bekendtgørelsens § 84, stk. 2, at kravene om tilpasning af f.eks. femårsoversigten ikke finder anvendelse i det omfang, det ikke er praktisk muligt. Manglende sammenlignelighed skal angives og behørigt begrundes, jf. bekendtgørelsen § 91 a, stk. 3.
	8. *Til ikræfttrædelsesbestemmelserne - Bekendtgørelsen finder anvendelse på regnskabsår, der begynder 1. januar 2018. Tilsynet bedes overveje om det kan tillades, at selskaberne kan tage dele af bekendtgørelsen i brug pr. 31.12.2017. Det tænkes især på visse af noterne.*

Bekendtgørelsens ikrafttrædelse er udskudt til 1. januar 2019. Forsikringstilsynet finder det ikke hensigtsmæssigt med en mulighed for hel eller delvis førtidsimplementering, da dette vil føre til usammenlignelige årsrapporter. Tilsynet henleder dog opmærksomheden på, at selskaberne altid har mulighed for at komme med relevante supplerende oplysninger i årsrapportens ledelsesberetning eller noter.

 /Gudmundur Effersøe Nónstein